En ganske stor (vingespenn 40 – 50 mm) og kraftig, gul eller oransje måler med flikete vinger. Antennene er fjærformede hos hannen, trådformede hos hunnen. Kroppen er kledt med gule hår. Begge vingepar er blekgule til oransje, oversådd med små, uregelmessige, brune flekker. Forvingen har to, mer eller mindre tydelige, brune, skrå tverrbånd. Larven er lang og tynn, brun og noe knudrete, og ligner sterkt på en død kvist. Den har spredte, korte, utstående hår.